AUTÓPLUSZ2020 Személygépkocsi beszerzés támogatása kerekesszékkel közlekedő személyek részére

Pályázati Felhívás

 Az Emberi Erőforrások Minisztériuma felkérésére a Nemzeti Fogyatékosságügyi- és Szociálpolitikai Központ Közhasznú Nonprofit Kft. pályázatot hirdet

**„Személygépkocsi beszerzés támogatása kerekesszékkel közlekedő személyek részére”**

**(AUTÓPLUSZ2020)** címmel

*A pályázat meghirdetésének napja: 2020.11.04.*

A pályázat hivatkozási száma

AUTÓPLUSZ2020

A pályázat kiírója

Nemzeti Fogyatékosságügyi- és Szociálpolitikai Központ Közhasznú Nonprofit Kft.

A pályázat célja

A pályázati program célja **az aktív kerekesszéket, elektromos kerekesszéket, és elektromos mopedet használó súlyosan mozgáskorlátozott személyek** önálló életvitelének támogatása, közlekedési lehetőségeik javítása egy állapotuknak megfelelő gépjármű beszerzésének támogatásával.

A pályázat célcsoportja

A pályázati program célcsoportját azok a súlyosan mozgáskorlátozott személyek alkotják, akik szakorvosi indikáció alapján, életvitelszerűen kerekesszéket, elektromos kerekesszéket, és elektromos mopedet (együttesen: kerekesszéket) használnak és a súlyos mozgáskorlátozott személyek közlekedési kedvezményrendszerének keretében a fogyatékos állapotuk sajátossága miatt nem tudtak megfelelő személygépkocsit vásárolni.

Támogatható programok, a támogatás mértéke

A pályázatban a támogatott tevékenység a jogosult(ak) igényeinek megfelelő, akadálymentes, új vagy használt személygépkocsi vásárlása.

A támogatás mértéke

**Pályázható támogatás:**

Pályázni a vételár függvényében az alább megjelölt összegekre lehet, figyelemmel arra, hogy az elnyerhető támogatási összeg legfeljebb **a személygépkocsi vételárának 50%-a, de** **maximum 4.000.000 Ft** lehet.

**Pályázható összegek:**

* 1.000.000 Ft
* 1.500.000 Ft
* 2.000.000 Ft
* 2.500.000 Ft
* 3.000.000 Ft
* 3.500.000 Ft
* 4.000.000 Ft

A személygépkocsi vásárlásához önrész biztosítása szükséges. Az önrészt a Pályázónak egyedi úton kell biztosítania (készpénz, hitel stb.).

Vételár alatt kizárólag a gépjármű bruttó árát értjük.

E pályázati program keretében segédmotoros kerékpárnak minősülő jármű, gép meghajtású kerekesszék beszerzése, vezetést könnyítő átalakítás nem támogatható!

A program forrása

A pályázatok támogatására **rendelkezésre álló keretösszeg: 241.000.000 Ft,** amelyet az Emberi Erőforrások Minisztériuma és az NFSZK között létrejött támogatói okirat biztosít.

Forrás megnevezése: Magyarország 2020. évi központi költségvetéséről szóló 2019. évi LXXI. törvény 1. sz. melléklete XX. EMMI fejezet 20/20/06 Fogyatékos személyek esélyegyenlőségét elősegítő programok támogatása.

Támogatásban részesíthetők köre, beadható pályázatok száma

A pályázati programra **kizárólag magánszemélyek pályázhatnak,** az alábbi kategóriákban:

***„A” kategória***

Ebben a kategóriában kizárólag azok a súlyos mozgáskorlátozott személyek pályázhatnak, akik **önállóan – szállítást vállaló nélkül – vezetik a gépjárművet.**

***„B” kategória***

Ebben a kategóriában azok a súlyos mozgáskorlátozott személyek pályázhatnak, akik**szállítást vállaló személlyel veszik igénybe a gépjárműtámogatást.**

Azok a pályázók, akik vezetői engedéllyel rendelkeznek önállóan, illetve azok a személyek, akik nem rendelkeznek vezetői engedéllyel, szállítást végző személy, szállítást vállaló nyilatkozata alapján igényelhetik a támogatást.

**A pályázat nyilvános, egy pályázó csak egy kategóriára pályázhat.**

**A gépjármű beszerzés részletes folyamatát a Pályázati Felhívás és Útmutató tartalmazza.**

A pályázati elbírálás főbb szempontjai:

* A pályázó életkora, kerekesszék típusa és az egy háztartásban élő további jogosultak (súlyosan mozgáskorlátozott személyek) száma illetve a közös háztartásban élőgyermekek száma
* Pályázó 16 éven aluli gyermekét egyedül nevelő
* A gépjármű felhasználási célja szerinti (milyen célból, milyen távolságra)
* A pályázó aktivitása szerinti (sportolás, önkéntes munka, keresőtevékenység, tanulói státusz)
* A pályázó lakóhelyének közlekedési jellemzői alapján
* A megpályázott gépjárművel kapcsolatos adatok alapján

A pályázati program megvalósítási időszaka

A megvalósítási időszak 2021. február 01-től 2021. december 31-ig tart.

**Javasoljuk, hogy a pályázó a fenti időszak figyelembevételével úgy nyújtson be pályázatot, hogy a kiválasztott gépjármű kifizetése legkésőbb 2021. december 01-ig, az átírása pedig 2021. december 31-ig történjen meg. 2022-ben már nem áll módunkban támogatási összeget kifizetni.**

Javasoljuk a pályázat benyújtásakor a **kereskedővel egyeztetni, hogy a kiválasztott gépjármű modell megérkezik-e a megjelölt dátumig**.

A pályázat benyújtásával kapcsolatos információk

**Jelen pályázatot kizárólag az NFSZK pályázatkezelő, internetes felületén, a HAPI Pályázatkezelő rendszeren keresztül lehet benyújtani.**

A pályázatkezelő felület elérhetősége: <https://hapi.nfszk.hu/>

**FONTOS! A pályázat benyújtáshoz először magányszemélyként regisztrálni kell a HAPI Pályázatkezelő rendszerének felületén! A regisztráció a pályázat benyújtása után, akkor válik érvényessé, ha a pályázathoz csatolt iratok adatai megegyeznek a HAPI rendszerben rögzített adatokkal!**

**FONTOS! A regisztráció során a „Magánszemélyként regisztrálok” jelölőnégyzetet be kell pipálni!**

A pályázókkal való kapcsolattartás a pályáztatási eljárás során a HAPI saját levelező rendszerén keresztül történik. A regisztrált felhasználók a rendszer által generált leveleket a regisztrációkor megadott email címre is megkapják!

A HAPI használatával kapcsolatos fogalmakról, menüpontokról és részletes használatáról a [hapi.nfszk.hu](http://www.hapi.nfszk.hu/) főoldalon található **magánszemély részére szóló** [**Felhasználói Kézikönyvben**](https://hapi.nfszk.hu/dl_documents.php?file_id=2) olvashat. Kérjük, figyelmesen olvassa el a tájékoztatót a rendszer használata előtt!

Pályázat benyújtása

A pályázatot kizárólag a HAPI Pályázatkezelő rendszerén keresztül, online lehet benyújtani!

A pályázat benyújtását a HAPI Pályázatkezelő Rendszer magánszemély részére szóló, a [Felhasználói Kézikönyvében](https://hapi.nfszk.hu/dl_documents.php?file_id=2), illetve a Pályázati Felhívás és Útmutatóban leírtak szerint kell elvégezni!

**Benyújtási határidő: 2021. január 15.**

További információk

**FONTOS! Határidőben benyújtott pályázatnak az minősül, amely a HAPI rendszerében a benyújtási határidő napján 23 óra 59 percig véglegesítésre került.** Ezt követően már nem lehet véglegesíteni és benyújtani a pályázatot.

Nemzeti Fogyatékosságügyi- és Szociálpolitikai Központ Közhasznú Nonprofit Kft. Hazai Támogatások Programirodája.

E-mail: autoplusz2020@nfszk.hu

Telefon: +36 20 4466-078, +36 1 450 3244

***A pályázattal kapcsolatos kérdéseket kizárólag e-mailben lehet feltenni.***

Hivatalos válasznak – melyekre hivatkozni lehet - csak az írásban adott válaszok minősülnek. Javasoljuk, hogy a pályázási időszak során folyamatosan kísérjék figyelemmel a Gyakran Ismételt Kérdéseket a [www.nfszk.hu](http://www.nfszk.hu/) oldalon.

Sikeres pályázást kívánunk!